
Na podlagi 8. člena Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17, 22/18, 86/21 – odl. US, 123/21, 44/22, 130/22 – ZPOmK-2, 18/23 in 78/23) in za izvrševanje 4. člena Zakona o vinu (Uradni list RS, št. 105/06, 72/11, 90/12 – ZdZPVHVVR, 111/13 in 27/17 – ZKme-1D) Vlada Republike Slovenije izdaja

U R E D B O
o izvajanju uredbe (EU) o geografskih označbah za vino, žgane pijače in kmetijske proizvode ter zajamčenih tradicionalnih posebnostih in neobveznih navedbah kakovosti za kmetijske proizvode
I. SPLOŠNE DOLOČBE

1. člen

(vsebina)

Ta uredba določa pristojne organe, potrditev in spremembo specifikacij vina, nadzor ter prekrške za izvajanje Uredbe (EU) 2024/1143 Evropskega parlamenta in Sveta z dne 11. aprila 2024 o geografskih označbah za vino, žgane pijače in kmetijske proizvode ter zajamčenih tradicionalnih posebnostih in neobveznih navedbah kakovosti za kmetijske proizvode, spremembi Uredb (EU) št. 1308/2013, (EU) 2019/787 in (EU) 2019/1753 ter razveljavitvi Uredbe (EU) št. 1151/2012 (UL L št. 2024/1143 z dne 23. 4. 2024), (v nadaljnjem besedilu: Uredba 2024/1143/EU).

2. člen

(pristojni organi)

(1) Pristojni organ za izvajanje Uredbe 2024/1143/EU je ministrstvo, pristojno za kmetijstvo, gozdarstvo in prehrano (v nadaljnjem besedilu: ministrstvo).
(2) Ne glede na prejšnji odstavek je za imenovanje organizacij za preverjanje skladnosti specifikacij vina, žganih pijač in kmetijskih proizvodov ter za uradni nadzor in spletno trženje žganih pijač in kmetijskih proizvodov za izvajanje 42. člena Uredbe 2024/1143/EU pristojni organ Uprava Republike Slovenije za varno hrano, veterinarstvo in varstvo rastlin (v nadaljnjem besedilu: uprava).
(3) Ne glede na prvi odstavek tega člena je za uradni nadzor in spletno trženje vina za izvajanje 42. člena Uredbe 2024/1143/EU pristojen Inšpektorat Republike Slovenije za kmetijstvo, gozdarstvo, lovstvo in ribištvo (v nadaljnjem besedilu: Inšpektorat).

(4) Ne glede na prvi odstavek tega člena je za uradni nadzor nad žganimi pijačami in vinom, ki vstopajo v carinsko območje Evropske unije, za izvajanje 42. člena Uredbe 2024/1143/EU pristojna Finančna uprava Republike Slovenije. 
II. POTRDITEV IN SPREMEMBA SPECIFIKACIJ VINA
3. člen

(zahtevek)
 (1) Za izvajanje prvega odstavka 10. člena Uredbe 2024/1143/EU vlagatelj iz 9. člena Uredbe 2024/1143/EU vloži zahtevek za registracijo geografske označbe za vino (v nadaljnjem besedilu: zahtevek) pri ministrstvu.

(2) Zahtevek iz prejšnjega odstavka vsebuje dokumentacijo iz drugega odstavka 10. člena Uredbe 2024/1143/EU. 

(3) Za izvajanje četrtega odstavka 10. člena Uredbe 2024/1143/EU se zahtevek objavi na osrednjem spletnem mestu državne uprave.

(4) Za izvajanje četrtega odstavka 10. člena Uredbe 2024/1143/EU lahko pravne in fizične osebe s pravnim interesom v enem mesecu od objave zahtevka iz prejšnjega odstavka predložijo utemeljene pripombe k zahtevku. Ta čas se šteje za čas nacionalnega ugovora. 

4. člen

(strokovna komisija)

(1) Strokovno komisijo imenuje minister, pristojen za kmetijstvo (v nadaljnjem besedilu: minister).

(2) Strokovno komisijo sestavlja najmanj pet članov, ki so:

– 
strokovnjaki z različnih področij pridelave in predelave vina,

– 
predstavniki izobraževalnih ustanov in

– 
predstavniki raziskovalnih ustanov.

(3) Naloge strokovne komisije so:

– 
proučitev predlogov za potrditev in spremembe specifikacij vina iz te uredbe;

– 
proučitev in presoja utemeljenosti pripomb k predlogu specifikacij vina, prejetih v času nacionalnega ugovora;

– 
podaja strokovnega mnenja k predlogom specifikacij vina.

(4) Strokovna komisija v enem mesecu od prejetja predloga specifikacije vina poda ministrstvu strokovno mnenje.

(5) Člani delovne skupine in drugi vabljeni za delo v strokovni komisiji niso upravičeni do povračila potnih stroškov, dnevnic in sejnin oziroma drugih plačil in nadomestil.

5. člen

(potrditev specifikacije vina in prehodna nacionalna zaščita imena)

(1) Za izvajanje 10. člena Uredbe 2024/1143/EU ministrstvo potrdi specifikacijo vina in jo objavi na osrednjem spletnem mestu državne uprave.

(2) Za izvajanje 11. člena Uredbe 2024/1143/EU ministrstvo prehodno nacionalno zaščiti ime. 

6. člen

(sprememba specifikacije vina)

(1) Vlagatelj iz prvega odstavka 24. člena Uredbe 2024/1143/EU vloži zahtevek za spremembo specifikacije vina na ministrstvo.

(2) Za izvajanje šestega odstavka 24. člena Uredbe 2024/1143/EU ministrstvo objavi zahtevek za spremembo specifikacije vina na osrednjem spletnem mestu državne uprave.

(3) Za izvajanje šestega odstavka 24. člena Uredbe 2024/1143/EU lahko pravne in fizične osebe s pravnim interesom v enem mesecu od objave zahtevka za spremembo specifikacije vina iz prejšnjega odstavka predložijo utemeljene pripombe k zahtevku za spremembo specifikacije vina. Ta čas se šteje za čas nacionalnega ugovora.

(4) Za izvajanje devetega odstavka 24. člena Uredbe 2024/1143/EU potrdi spremembo specifikacije vina ministrstvo.

III. ORGANIZACIJE ZA PREVERJANJE SKLADNOSTI

7. člen

(organizacije za preverjanje skladnosti)

Za izvajanje tretjega odstavka 39. člena Uredbe 2024/1143/EU organizacije za preverjanje skladnosti specifikacij vina, kmetijskih proizvodov ter žganih pijač imenuje uprava.

IV. KAZENSKE DOLOČBE

8. člen

(prekrški)

(1) Z globo od 4.000 do 40.000 eurov se za prekršek kaznuje pravna oseba, ki:
1. 
uporabi simbol Evropske unije (v nadaljnjem besedilu: EU) za geografsko označbo kmetijskih proizvodov in žganih pijač v nasprotju s 37. členom Uredbe 2024/1143/EU ali simbol EU za zajamčeno tradicionalno posebnost kmetijskih proizvodov v nasprotju s 70. členom Uredbe 2024/1143/EU;

2. 
uporabi geografsko označbo vina, žgane pijače ali kmetijskega proizvoda v nasprotju s prvim odstavkom 36. člena Uredbe 2024/1143/EU ali zajamčeno tradicionalno posebnost kmetijskega proizvoda v nasprotju s prvim odstavkom 71. člena Uredbe 2024/1143/EU;

3. 
uporabi geografsko označbo vina, žgane pijače ali kmetijskega proizvoda v nasprotju s prvim, drugim in četrtim odstavkom 26. člena Uredbe 2024/1143/EU ali zajamčeno tradicionalno posebnost kmetijskega proizvoda v nasprotju s prvim odstavkom 68. člena Uredbe 2024/1143/EU. 

(2) Z globo od 2.000 do 30.000 eurov se za prekršek iz prejšnjega odstavka kaznuje samostojni podjetnik posameznik oziroma posameznik, ki samostojno opravlja dejavnost.

(3) Z globo od 500 do 4.000 eurov se za prekršek iz prvega odstavka tega člena kaznuje odgovorna oseba pravne osebe ali odgovorna oseba samostojnega podjetnika posameznika oziroma posameznika, ki samostojno opravlja dejavnost.

(4) Z globo od 300 do 1.000 eurov se za prekršek iz prvega odstavka tega člena kaznuje posameznik.

9. člen

(izrek višje globe v hitrem postopku)
Za prekrške iz te uredbe se sme v hitrem prekrškovnem postopku izreči globa tudi v znesku, ki je višji od najnižje predpisane globe, določene s to uredbo.

V. KONČNI DOLOČBI

10. člen

(prenehanje veljavnosti)

Z dnem uveljavitve te uredbe preneha veljati Uredba o izvajanju uredbe Sveta (ES) o zajamčenih tradicionalnih posebnostih kmetijskih proizvodov in živil ter uredbe Sveta (ES) glede zaščite geografskih označb in označb porekla za kmetijske proizvode in živila (Uradni list RS, št. 102/07).

11. člen

(začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

